
ОПРЕДЕЛЕНИЕ

№ 16
София, 02.07.2007 година


Върховният административен съд на Република България - петчленен състав, ІІ колегия, в закрито заседание в състав:

ПРЕДСЕДАТЕЛ: МИЛКА ПАНЧЕВА
ЧЛЕНОВЕ: ДИАНА ДОБРЕВА
ТАНЯ РАДКОВА
ЮЛИЯ КОВАЧЕВА
ИВАН РАДЕНКОВ

при секретар и с участието
на прокурора изслуша докладваното
от съдията ДИАНА ДОБРЕВА
тълк. дело № 16/2007 година.


Производството е по реда на чл. 264, ал. 2 от АПК.
Ангел Цонев Ангелов от гр. София е направил искане до общото събрание на съдиите от Върховния административен съд и до общото събрание на съдиите от гражданската колегия на Върховния касационен съд за произнасяне със съвместно тълкувателно постановление относно правния способ, с който гражданите могат да се защитят от нищожни съдебни актове.
С резолюция от 22.05.2007 г. на съдия от Върховния касационен съд е констатирано, че липсва противоречива съдебна практика между Върховния касационен съд и Върховния административен съд по повдигнатите в искането въпроси, предвид на което не е налице установената от закона процесуална предпоставка за произнасяне със съвместно тълкувателно постановление от общите събрания на съдиите на двете съдилища.
Предвид изложеното по-горе искането на Ангел Ангелов е образувано в тълк. дело № 16 от 2007 г. по описа на Върховния административен съд за произнасяне от общото събрание на съдиите от този съд.
Въпросите, които подателят на искането е изложил в тази връзка, са следните: 1. Разпоредбите на чл. 231, ал. 1, б. "з" от ГПК и на чл. 239, ал. 1, т. 6 от АПК имат ли и материалноправен характер; допустимо ли е за разглеждане възражение за нищожност на съдебен акт в производството по отмяна на влязло в сила решение? 2. Кой е съдът, компетентен да разгледа искане за прогласяване нищожността на решение на Върховния касационен съд - тричленен състав (Върховния административен съд - тричленен състав)? 3. Може ли да се приеме априори, че съдебните актове, постановени от касационна инстанция на Върховния касационен съд и на Върховния административен съд, не могат да бъдат нищожни, т.е. действа ли в българското право принципът "непогрешимост на Папата"? 4. Какъв е правният способ за защита от нищожен съдебен акт, постановен от петчленен състав на Върховния касационен съд и от седемчленен състав на Върховния административен съд? Във връзка с това българското законодателство отрича ли действието на основния принцип от международното право "нарушението на правото не създава право"?
В искането си Ангелов твърди, че във Върховния касационен съд се е наложила неправилна съдебна практика по прилагането на разпоредбата на чл. 231, ал. 1, б. "з" от ГПК. В подкрепа на твърденията си подателят на искането е посочил и конкретните актове, които според него формират неправилната практика на съда.
С цитираното определение № 3 от 09.02.2007 г. по търг. дело 
№ 205/2006 г. на Върховния касационен съд - търговска колегия, петчленен състав, е оставена без разглеждане молбата на Ангел Цонев в качеството му на председател на Централния комитет на Комунистическата партия на България за отмяна по чл. 231, ал. 1, б. "з" от ГПК и за прогласяване нищожността на решение № 94 от 09.06.1997. по ф. дело № 47/1997 г. на Върховния касационен съд - V г.о. Съдът е изложил съображения, че решението на Софийския градски съд, постановено по молба с искане за вписване на политическа партия, като постановено в охранително производство не се ползва със сила на присъдено нещо, поради което е недопустимо същото да бъде предмет на производство за отмяна по реда на чл. 231 и сл. от ГПК. Прието е за недопустимо и искането на молителя, основано на същите обстоятелства, като молбата по чл. 231 от ГПК за прогласяване нищожността на цитираното решение на Върховния касационен съд, тъй като наличието на решение на Европейския съд по правата на човека не води до ревизия на съответния съдебен акт, а единствено до констатация за нарушения на визирани права - в случая права на сдружаване.
Подателят на искането Ангелов се е позовал и на посочените по-долу съдебни актове на Върховния административен съд, постановени в производства по обжалване на индивидуални административни актове, по които същият не е страна, а именно:
С решение № 10987 от 07.11.2006 г., постановено по адм. дело № 7488/2006 г. на Върховния административен съд - петчленен състав, съдът е оставил без уважение молбата на Иван Христов от с. Аспарухово, община Дългопол, за отмяна на основание чл. 231, ал. 1, 
б. "а" от ГПК на влязло в сила решение № 5991 от 05.06.2006 г., постановено по адм. дело № 1117/2006 г. на Върховния административен съд - тричленен състав, VI отделение, с което е оставено в сила решение № 1338 от 21.12.2005 г. по адм. дело № 1169/2005 г. на Варненския окръжен съд. Съдът е приел, че в конкретния случай не са налице предпоставките, визирани в разпоредбата на чл. 231, ал. 1, б. "а" от ГПК, а именно - представените от молителя писмени доказателства не касаят новооткрити обстоятелства, а представляват новосъздадени такива. Мотивиран по този начин, петчленният състав е постановил съдебния акт.
С второто цитирано определение № 813 от 25.01.2007 г., постановено по адм. дело № 269/2007 г. на Върховния административен съд - петчленен състав, съдът е оставил без разглеждане касационната жалба на Иван Христов от с. Аспарухово, неправилно наименувана искова молба, срещу решение № 5991 от 05. 06.2006 г. по адм. дело № 1117/2006 г. на тричленния състав на Върховния административен съд - VI отделение, с което е оставено в сила решение № 1338 от 21.12.2005 г. по адм. дело № 1169/2005 г. на Варненския окръжен съд. За да постанови акта си, петчленният състав е изложил съображения, че административното производство е двуинстанционно, поради което обжалваното решение, постановено от касационна инстанция - тричленен състав на Върховния административен съд, е окончателно и не подлежи на обжалване пред петчленен състав на Върховния административен съд.
Подателят на искането се е позовал и на разпореждане от 16.02.2007 г. на заместник-председателя на Върховния административен съд и ръководител на І колегия, с което е върната исковата молба, подадена от ЕТ "Трик-90-Иван Цонев", с мотиви, че във Върховния административен съд не се разглеждат спорове по исков път.
При така изложените факти подателят на искането намира, че цитираните съдебни решение, определения и разпореждане формират неправилна съдебна практика по прилагането на разпоредбата на чл. 231, ал. 1 от ГПК, с оглед на което е поискал издаване на тълкувателно постановление, с което да се отговори на поставените от него въпроси.
Допустимостта на искането за постановяване на тълкувателно постановление се преценява с оглед разпоредбата на чл. 261, ал. 2 от АПК, а именно: право на производство за издаване на тълкувателно постановление имат председателят на Върховния касационен съд, председателят на Върховния административен съд, главният прокурор и неговият заместник при Върховната административна прокуратура, омбудсманът, министърът на правосъдието, председателите на административните съдилища, председателят на Висшия адвокатски съвет и съдебните състави на Върховния административен съд по конкретни дела, както и страните по дела, по които има влезли в сила противоречиви съдебни решения и определения. Субектите и условията, при които производството е възможно, са изчерпателно посочени.
В конкретния случай от изложеното в молбата и от приложените съдебни актове се установява, че подателят на искането не е страна по дела, по които има влезли в сила противоречиви съдебни решения и определения. Самият Ангелов посочва като основание за сезирането на общото събрание на съдиите от Върховния административен съд и общото събрание на съдиите от гражданската колегия на Върховния касационен съд наличието на неправилна практика на Върховния касационен съд по граждански дела във връзка с нищожността на съдебните актове, както и факта на "сравнително добре уредената правна материя в новия Административнопроцесуален кодекс и необходимостта от синхронизирането му с практиката на Върховния касационен съд" (цитат от искането за произнасяне със съвместно тълкувателно постановление).
По изложените съображения Ангел Цонев Ангелов не се явява субект с право да инициира производство по издаване на тълкувателно постановление по реда на чл. 261, ал. 2 от АПК и искането му следва да бъде отклонено, а образуваното производство - прекратено.
Водим от горното и на основание чл. 264, ал. 3 от АПК, Върховният административен съд - петчленен състав, II колегия,


ОПРЕДЕЛИ:


ОТКЛОНЯВА искането на Ангел Цонев Ангелов от гр. София до общото събрание на съдиите от Върховния административен съд за произнасяне с тълкувателно постановление относно правния способ, с който гражданите могат да се защитят от нищожни съдебни актове.
ПРЕКРАТЯВА производството по тълк. дело № 16 от 2007 г. по описа на Върховния административен съд - петчленен състав, II колегия.
Определението не подлежи на обжалване.
